শাহনেওয়াজ জিল্লু : কক্সবাজারের রামু দক্ষিণ মিঠাছড়ি পানেরছড়া বাজার এলাকায় র‌্যাব-৭ এর চেকপোস্টে তল্লাশীর সময় গোলাগুলীর ঘটনা ঘটেছে। এসময় ঘটনাস্থল থেকে ৪টি দেশী-বিদেশী পিস্তলসহ ২ জনের গুলীবিদ্ধ লাশ উদ্ধার করেছে র‌্যাব। নিহতদের নাম নিজাম উদ্দিন (৩০) ও রতন রোদ্র (৩১) বলে জানা গেছে। তাদের বাড়ি চট্টগ্রামের লোহাগাড়ায়। এসময় তেলের ট্যাংকার লরি থেকে ৪ লক্ষ ৫০ হাজার ইয়াবা জব্দ করা হয়েছে। মঙ্গলবার (১৪ আগষ্ট) সকাল পৌনে ৭ টার দিকে ঘটনাটি ঘটে। র‌্যাবের দাবি, নিহতরা ইয়াবা ব্যবসায়ী। একটি তেলের লরিতে করে বিপুলসংখ্যক ইয়াবা ও আগ্নেয়াস্ত্র পাচার করছিলেন তারা। র‌্যাব-৭ কক্সবাজার ক্যাম্প কমান্ডার মেজর মেহেদি হাসান জানান, ভোর থেকে কক্সবাজার-টেকনাফ সড়কের রামু উপজেলার পানেরছড়া এলাকায় র‌্যাব চেকপোস্ট বসিয়ে তল্লাশি করছিল। সকালে টেকনাফ থেকে আসা একটি তেলের লরিকে থামাতে চাইলে সেটি থেকে র‌্যাবকে লক্ষ্য করে গুলী ছোড়া হয়। র‌্যাবও পাল্টা গুলী চালায়। উভয়পক্ষের মধ্যে দীর্ঘক্ষণ বন্দুকযুদ্ধ হয়। এতে তেলের লরিতে থাকা দু’জন নিহত হন। পরে তেলের লরি তল্লাশি করে সাড়ে ৪ লাখ পিস ইয়াবা, ১টি বিদেশী পিস্তল, ১টি রিভলবার, ১টি দেশী এলজি ও বিপুল পরিমাণ গুলী উদ্ধার করা হয়।